**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.12.2017, ora 08.00 – 08.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.12.2017, ora 07.00**

**RÂURI**

**Debitele au fost, în general, în scădere** pe râurile din bazinele hidrografice: Crasna, Barcău, Crişuri, Jiu, Olt, Vedea, Argeş, Ialomiţa, Buzău, Rm. Sărat, Putna, pe cele din Dobrogea, pe cursul mijlociu şi inferior al Someşului şi pe cursul Mureşului şi relativ staţionare pe celelalte râuri.

Debitele se situează în general la valori în jurul și peste normalele lunare, exceptând râurile din bazinele: Crasna, Barcău, Bega, Timiș, Bârzava, Moraviţa, Caraș, Nera, Cerna, Bârlad şi Prut, cursul Siretului și unii afluenți ai Mureșului, unde se situează la valori cuprinse între 30 şi 90% din acestea.

Formaţiunile de gheaţă (gheaţă la maluri și năboi) prezente pe râurile mici din bazinele superioare ale Bistriței și Moldovei s-au menţinut fără modificări importante.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, în scădere** pe râurile din bazinele hidrografice: Jiu, Olt, Vedea, Argeş, Ialomiţa, Buzău, Rm. Sărat, Putna şi pe cursurile mijlocii şi inferioare ale Someşului, Crasnei, Barcăului, Crişurilor şi Mureşului, iar pe celelalte râuri vor fi relativ staţionare.

Sunt posibile creşteri izolate de niveluri şi debite pe unele râuri mici din Maramureş şi Crişana datorită precipitațiilor prognozate, slabe cantitativ, și cedării apei din stratul de zăpadă.

Formaţiunile de gheaţă existente (gheaţă la maluri și năboi) se vor menţine fără modificări importante.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 07.12 – 08.12.2017 a fost în scădere, având valoarea de 6300 m3/s**, peste media lunii decembrie (5200 m3/s).

În aval de Porţile de Fier debitele au fost în scădere pe sectorul Gruia – Bechet şi în creştere pe sectorul Corabia – Tulcea.

**Debitul la intrarea în ţară (secţiunea Baziaş) va fi în scădere (6100 m3/s).**

În aval de Porţile de Fier debitele vor fi în scădere pe sectorul Gruia – Tr. Măgurele și în creştere pe sectorul Zimnicea – Tulcea.

**2.** **Situaţia meteorologică în intervalul 07.12.2017, ora 08.00 – 08.12.2017, ora 06.00**

**ÎN ŢARĂ**

Vremea a continuat să se încălzească în cea mai mare parte a țării, devenind caldă penru această dată. Cerul a fost mai mult senin în regiunile sudice și estice, iar în rest a prezentat înnorări temporare. Cu totul izolat s-au semnalat precipitații, ninsoare în nordul Carpaților Orientali și ploaie în Maramureș. Vântul a suflat slab și moderat, cu intensificări în special pe crestele Carpaților Orientali și Meridionali, unde la rafală s-au depășit viteze de 90...95 km/h, viscolind ninsoarea și spulberând zăpada, dar la cote mai reduse, viteze în general sub 55 km/h și în Oltenia, Moldova și Dobrogea. Temperaturile maxime s-au încadrat între 1 grad la Ocna Șugatag și 14 grade la Calafat. Stratul de zăpadă s-a menținut în zona montană, unde măsura, în platformele stațiilor meteorologice, până la 95 cm (Vf. Omu), iar izolat în Banat, Crișana, Maramureș, Transilvania și nordul Moldovei sub 4 cm. La ora 06 se înregistrau valori termice cuprinse între -6 grade la Făgăraș și Joseni și 5 grade la Calafat, Cotnari, Oradea, Rădăuți, Săcuieni și Târgu Neamț. Izolat s-a semnalat ceață.

***Observaţie:*** *începând de ieri, de la ora 06, au fost în vigoare 2 mesaje de atenționare - cod galben - de fenomene meteorologice periculoase imediate, emise după cum urmeză: 1 de către SRPV Bacău și 1 de către SRPV Craiova.*

**LA BUCUREŞTI**

Vremea a fost frumoasă și caldă pentru această perioadă. Cerul a fost mai mult senin, iar vântul a suflat slab și moderat. Temperatura maximă, mai ridicată decât în ziua precedentă, a fost de 10 grade la Afumați și Băneasa și de 11 grade la Filaret, iar la ora 06.00 se înregistrau -1 grad la stația meteo Băneasa, 0 grade la Filaret și 1 grad la Afumați.

**3. Prognoza meteorologică în intervalul 08.12.2017, ora 08.00 – 09.12.2017, ora 08.00**

**ÎN ŢARĂ**

Vremea se va încălzi ușor față de intervalul precedent, iar valorile termice vor fi, în general, mai ridicate decât mediile climatologice specifice acestei date. Temperaturile maxime se vor încadra între 3 și 13 grade, ușor mai ridicate în Oltenia, iar cele minime se vor situa, în general, între -5 și 5 grade. Cerul va fi variabil, cu înnorări și temporar ploi în Maramureș, Crișana, iar noaptea și în Banat și local în vestul și nord-vestul Transilvaniei. În Carpații Occidentali, nordul Carpaților Orientali și masivele vestice ale Carpaților Meridionali vor fi precipitații mixte și condiții de polei. Vântul va sufla slab și moderat, cu intensificări pe crestele montane, dar local și temporar și în vestul teritoriului. Pe arii restrânse, mai ales noaptea, se va forma ceață.

**LA BUCUREŞTI**

Vremea va fi în general frumoasă și caldă pentru această dată. Cerul va fi variabil, iar dimineața și noaptea vor fi condiții de ceață. Vântul va sufla slab până la moderat. Temperatura maximă va fi de 11...12 grade, iar cea minimă se va situa în jurul valorii de 0 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 07 decembrie 2017 ora 20 – 08 decembrie 2017 ora 20.00**

**Starea stratului de zăpadă în data de 07.12.2017, ora 14.00**

În ultimele 24 de ore, deşi temperaturile au crescut, vremea a fost rece, mai ales pe creste noaptea şi dimineaţa. Cerul a fost mai mult noros noaptea când izolat a nins slab în Bucegi. În cursul acestei zile cerul a devenit variabil în Făgăraş. Vântul a suflat în general moderat, cu intensificări de 50-60 km/h la altitudini joase şi peste 80 km/h pe creste, unde a spulberat zăpada. S-a semnalat ceaţă, asociată şi cu depunere de chiciură în zona înaltă. Stratul de zăpadă nu a prezentat variaţii semnificative, iar la ora 14 măsura 95 cm la Vârful Omu, 91 cm la Bâlea-Lac, 25 cm Sinaia, 10 cm la Fundata şi 7 cm la Predeal.

**Evoluţia vremii în intervalul 07.12.2016 ora 20 – 08.12.2017 ora 20.00:**

Vremea va continua să se încălzească, temperaturile diurne vor deveni pozitive la altitudini mai mici de 1700 metri. Cerul va deveni variabil în întrega zonă montană. Vântul va sufla în general moderat, din sector predominant vestic, cu intensificări temporare mai ales în zona înaltă, unde rafalele vor depăşi 70 km/h, spulberând zăpada pe creste. Izolat în prima parte a intervalului se va mai semnala ceaţă, asociată şi cu depunere de chiciură pe creste.

**Peste 1800 m:** temperaturi minime: -8 la -5 gr.C; temperaturi maxime: -5 la -1 gr.C;

**Sub 1800 m:** temperaturi minime: -5 la -2 gr.C; temperaturi maxime: -1 la 5 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC MODERAT (2)**

Pe fondul insolaţiei diurne, a temperaturilor negative din întreg intervalul şi a intensificărilor de vânt, zăpada se va umezi uşor la suprafaţă, unde se vor forma cruste subţiri de gheaţă şi noi plăci de vânt, cu rezistenţă scăzută. Pe pantele suficient de înclinate, în special în orele amiezii, riscul declanşării avalanşelor de dimensiuni mici sau medii se va menţine moderat, mai ales în condiţii de supraîncărcări.

**La altitudini mai mici de 1800 m: RISC REDUS (1)**

Stratul de zăpadă se va umezi şi topi uşor datorită insolaţiei şi a temperaturilor diune preponderent pozitive. La suprafaţă se vor forma cruste subţiri de gheaţă. Riscul declanşării de avalanşe sau a curgerilor de topire se va menţine scăzut, dar izolat pe pantele înclinate sau în zonele cu depozite mai însemnate de zăpadă sunt posibile declanşări de avalanşe de mici dimensiuni doar în condiţii de supraîncărcări.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 06.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M.-C.J. Ialomiţa** revine cu informaţii despre incidentul produs la data de 06.12.2017, în jurul orei 11.50, între localitatea Vlădeni, judeţul Ialomiţa și DN 2A, în urma căruia dintr-o cisternă încărcată cu 20,2 t de acid clorhidric (în concentraţie de 34,1%), aparţinând S.C. Mertur Trans S.R.L. Onești, s-au scurs circa 100 l din care, prin intervenţia I.S.U. Ialomiţa, s-a recuperat în recipiente o cantitate de circa 40 l. A fost afectată o suprafaţă de 6 mp de sol (drum exploatare). S-a efectuat transvazarea acidului clorhidric în ecoblocuri.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.12.2017-07.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE